যুদ্ধ ফুরোতেই গাজার বুকে জন্ম নিল সিঙ্গাপুর! কীভাবে? জেনে নিন

ওয়েব ডেস্ক: ইজরায়েল-হামাস যুদ্ধ (Israel-Hamas Conflict) শেষ হতে দীর্ঘদিন পর শান্তি ফিরেছে গাজায় (Gaza)। ধ্বংসস্তুপের মাঝেই ধীরে ধীরে স্বাভাবিক জীবনে ফিরছে গাজাবাসী। এই অবস্থার মাঝে গাজায় নজর কাড়ল এক নবজাতিকা (New Born Baby)। কারণ, এই ছোট্ট শিশুর নাম রাখা হয়েছে এক দেশের নামে। ১৬ অক্টোবর জন্ম নেওয়া ওই কন্যাসন্তানের নাম রাখা হয়েছে সিঙ্গাপুর (Singapore)। কিন্তু কেন আচমকা মেয়ের নাম সিঙ্গাপুর রাখলেন ওই দম্পতি?

গাজার বাসিন্দা হামদান হাদাদ ও তাঁর স্ত্রী তাঁদের কন্যার নাম রেখেছেন সেই দেশটির নামে, যে তাঁদের সবচেয়ে কঠিন সময়ে তাঁদের পাশে দাঁড়িয়েছে। হামদান দুই বছর ধরে লাভ এইড সিঙ্গাপুর নামে একটি মানবিক সংস্থার পরিচালিত স্যুপ কিচেনে রাঁধুনি হিসেবে কাজ করেছেন। যুদ্ধের ভয়াবহতার মধ্যে সেই স্যুপ কিচেনের নিয়মিত খাবারেই টিকে ছিলেন তাঁর স্ত্রী, যিনি তখন অন্তঃসত্ত্বা ছিলেন।

আরও পড়ুন: চীনের উপর ১৫৫ শতাংশ শুল্ক চাপানো হবে! হুঁশিয়ারি ট্রাম্পের

লাভ এইড সিঙ্গাপুর জানিয়েছে, শিশুটির জন্মের সময় ওজন ছিল ২.৭ কিলোগ্রাম, এবং সে গাজার প্রথম শিশু, যার নাম ‘সিঙ্গাপুর’। সংস্থাটি তাদের ১৮ অক্টোবরের ইনস্টাগ্রাম পোস্টে নবজাতিকার জন্ম সার্টিফিকেটের ছবি শেয়ার করে জানিয়েছে, “এই শিশুটি এক নতুন বিশ্বের প্রতীক, যেখানে একদিন স্থায়ী যুদ্ধবিরতি প্রতিষ্ঠিত হবে বলে আমরা আশা রাখি।”

View this post on Instagram

A post shared by Gilbert Goh (@loveaidsg)

সংস্থার প্রতিষ্ঠাতা, সিঙ্গাপুরের সমাজকর্মী গিলবার্ট গোহ, জানিয়েছেন যে এই খবরটি তাঁদের হৃদয় ছুঁয়ে গিয়েছে। ভিডিওটি ভাইরাল হওয়ার পর সারা বিশ্ব থেকে ভালোবাসা ও শুভেচ্ছা বার্তা আসছে নবজাতিকা সিঙ্গাপুরের জন্য।